SL Uradni list Evropske unije L 169/1

SKLEP št. 553/2014/EU EVROPSKEGA PARLAMENTA IN SVETA

z dne 15. maja 2014

o sodelovanju Unije v programu za raziskave in razvoj, ki ga skupaj izvaja več držav članic ter je namenjen podpori malih in srednje velikih podjetij, ki se ukvarjajo z raziskavami in razvojem

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije ter zlasti člena 185 in drugega odstavka člena 188 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora (1),

v skladu z rednim zakonodajnim postopkom (2),

ob upoštevanju naslednjega:

(1) Komisija je v sporočilu z dne 3. marca 2010„Evropa 2020: Strategija za pametno, trajnostno in vključujočo rast“ (v nadaljnjem besedilu: strategija Evropa 2020) poudarila, da je za dosego pametne, trajnostne in vključujoče rasti v Uniji treba ustvariti ugodne pogoje za naložbe v znanje in inovacije. Navedeno strategijo sta podprla Evropski parlament in Svet.

(2) Uredba (EU) št 1291/2013 Evropskega parlamenta in Sveta (3) je vzpostavila okvirni program za raziskave in inovacije (2014–2020) – Obzorje 2020 (v nadaljnjem besedilu: okvirni program Obzorje 2020). Namen okvirnega programa Obzorje 2020 je povečati učinek v zvezi z raziskavami in inovacijami s prispevanjem h krepitvi javno-javnih partnerstev, vključno z udeležbo Unije v programih, ki jih izvaja več držav članic, v skladu s členom 185 Pogodbe o delovanju Evropske unije.

(3) Cilji javno-javnih partnerstev bi morali biti razvoj tesnejših sinergij, izboljšanje usklajevanja ter preprečevanje nepotrebnega podvajanja z raziskovalnimi programi Unije ter mednarodnimi, nacionalnimi in regionalnimi raziskovalnimi programi, hkrati pa bi morala v celoti spoštovati splošna načela okvirnega programa Obzorje 2020, zlasti tista v zvezi z odprtostjo in preglednostjo. Poleg tega bi moral biti zagotovljen odprt dostop do znanstvenih publikacij.

(4) Z Odločbo št. 743/2008/ES Evropskega parlamenta in Sveta (4), se je Skupnost odločila za dodelitev finančnega prispevka programu Eurostars, skupnemu programu za raziskave in razvoj, ki ga izvajajo vse države članice in pet sodelujočih držav v okviru pobude Eureka, medvladne pobude, vzpostavljene leta 1985 s ciljem spodbujanja sodelovanja v industrijskih raziskavah (v nadaljnjem besedilu: program Eurostars).

(5) Komisija je aprila 2012 Evropskemu parlamentu in Svetu poslala poročilo o vmesni oceni programa Eurostars, ki jo je opravila skupina neodvisnih strokovnjakov dve leti po začetku programa. Strokovnjaki so na splošno menili, da program Eurostars izpolnjuje svoje cilje, zagotavlja dodano vrednost evropskim malim in srednje velikim podjetjem, ki se ukvarjajo z raziskavami in razvojem (v nadaljnjem besedilu: MSP), in bi se moral po letu 2013 nadaljevati. Za program Eurostars se prav tako šteje, da izpolnjuje več dejanskih potreb MSP, ki se ukvarjajo z raziskavami in razvojem; pritegnil je veliko število prosilcev, pri čemer je število projektov, upravičenih do financiranja, preseglo prvotni proračun. Pripravljenih je bilo več priporočil za izboljšanje, ki v glavnem obravnavajo potrebo po nadaljnjem povezovanju nacionalnih programov in izboljšavah operativnega izvajanja, da se dosežeta skrajšanje časa do sklenitve pogodb in večja preglednost postopkov.

(6) Uporabljati bi bilo treba opredelitev MSP, navedeno v Priporočilu Komisije 2003/361/ES z dne 6. maja 2003 o opredelitvi mikro-, malih in srednje velikih podjetij (5).

(7) V skladu s Sklepom Sveta 2013/743/EU (6) lahko podporo prejme ukrep, ki temelji na programu Eurostars in ga v skladu z usmeritvami iz vmesnega poročila preusmeri.

(8) Namen drugega programa za raziskave in razvoj, ki ga skupaj izvaja več držav članic ter je namenjen podpori malih in srednje velikih podjetij, ki se ukvarjajo z raziskavami in razvojem (v nadaljnjem besedilu: program Eurostars-2), ki je usklajen s strategijo Evropa 2020, njeno vodilno pobudo „Unija inovacij“ in sporočilom Komisije z dne 17. julija 2012 z naslovom „Okrepljeno partnerstvo za odličnost in rast v Evropskem raziskovalnem prostoru“, bo podpirati MSP, ki se ukvarjajo z raziskavami in razvojem, s sofinanciranjem njihovih tržno usmerjenih raziskovalnih projektov na katerem koli področju. Kot tak bo v kombinaciji z dejavnostmi v okviru cilja „Vodilni položaj na področju podpornih in industrijskih tehnologij“, določenega v okvirnem programu Obzorje 2020, prispeval k doseganju ciljev dela „Vodilni položaj v industriji“ navedenega programa, da bi pospešil razvoj tehnologij in inovacij, ki bodo podprle podjetja prihodnosti in pomagale inovativnim MSP, da postanejo vodilna podjetja na svetovni ravni. V okviru izboljšav prejšnjega programa Eurostars bi se moral program Eurostars-2 usmeriti na skrajšanje časa do dodelitve donacij, močnejše povezovanje ter vitko, pregledno in učinkovitejše upravljanje v končno korist MSP, ki se ukvarjajo z raziskavami in razvojem. Za uspeh programa Eurostars-2 je ključnega pomena ohranitev pristopa od spodaj navzgor in na poslovnih zahtevah temelječe agende z največjim poudarkom na tržnem potencialu prejšnjega programa Eurostars.

(9) Da bi se upoštevalo trajanje okvirnega programa Obzorje 2020, bi bilo treba najpozneje do 31. decembra 2020 objaviti razpise za zbiranje predlogov v okviru programa Eurostars-2. V ustrezno utemeljenih primerih je mogoče razpise za zbiranje predlogov objaviti do 31. decembra 2021.

(10) Ministrska konferenca Eureka 22. junija 2012 v Budimpešti je potrdila strateško vizijo programa Eurostars-2 (v nadaljnjem besedilu: budimpeški dokument). Ministri so se zavezali, da bodo po zaključku programa Eurostars leta 2013 podprli njegovo nadaljevanje za obdobje, ki ga zajema okvirni program Obzorje 2020. Sestavljen bo iz okrepljenega partnerstva, ki bo obravnavalo priporočila iz vmesne ocene programa Eurostars. V budimpeškem dokumentu sta določena dva glavna cilja programa Eurostars-2. Prvič, strukturno usmerjen cilj glede povečanja časovne usklajenosti in poenotenja nacionalnih raziskovalnih programov na področju financiranja, ki je osrednji element držav članic za uresničevanje Evropskega raziskovalnega prostora. Drugič, z vsebino povezan cilj glede podpore MSP, ki se ukvarjajo z raziskavami in razvojem ter so vključene v nadnacionalne projekte na področju raziskav in inovacij. Budimpeški dokument vključuje poziv Uniji k sodelovanju v programu Eurostars-2.

(11) Zaradi poenostavitve bi bilo treba za vse strani zmanjšati upravna bremena. Izogibati bi se bilo treba dvojnim revizijam ter nesorazmernemu dokumentiranju in poročanju. Pri izvajanju revizij bi bilo treba, če je to primerno, upoštevati posebnosti nacionalnih programov.

(12) Revizije prejemnikov finančnih sredstev Unije, zagotovljenih v skladu s programom Eurostars-2, bi bilo treba izvajati v skladu z Uredbo (EU) št. 1291/2013.

(13) Sodelujoče države nameravajo prispevati k izvajanju programa Eurostars-2 v obdobju, ki ga zajema program Eurostars-2 (2014 - 2024).

(14) Dejavnosti programa Eurostars-2 bi morale biti usklajene s cilji in načeli pristopa od spodaj navzgor iz okvirnega programa Obzorje 2020 ter splošnimi načeli in pogoji iz člena 26 Uredbe (EU) št. 1291/2013.

(15) Za finančni prispevek Unije programu Eurostars-2 v času trajanja okvirnega programa Obzorje 2020 bi bilo treba določiti zgornjo mejo. V okviru te zgornje meje bi bilo treba zagotoviti prožnost, kar zadeva prispevek Unije, ki bi moral znašati najmanj tretjino in največ polovico prispevka sodelujočih držav, da se zagotovi kritična masa, potrebna za zadovoljitev povpraševanja projektov, ki so upravičeni do finančne podpore, doseže visok spodbujevalni učinek in zagotovi tesnejše povezovanje nacionalnih raziskovalnih programov sodelujočih držav.

(16) V skladu s cilji Uredbe (EU) št. 1291/2013 bi morala biti do sodelovanja v programu Eurostars-2 upravičena vsaka država članica in vsaka država, ki se je pridružila okvirnemu programu Obzorje 2020.

(17) Partnerska država programa Eurostars-2 lahko postane vsaka članica ali pridružena država programa Eureka, ki kot država članica ali pridružena država ne sodeluje v okvirnem programu Obzorje 2020.

(18) Finančni prispevek Unije bi moral biti pogojen s formalnimi obveznostmi sodelujočih držav glede prispevka za izvajanje programa Eurostars-2 in izpolnjevanjem teh obveznosti. Finančna podpora v okviru programa Eurostars-2 bi morala biti predvsem v obliki nepovratnih sredstev za projekte, izbrane na podlagi razpisov za zbiranje predlogov, objavljenih v okviru programa Eurostars-2. Da bi se dosegli cilji programa Eurostars-2, sodelujoče države zagotovijo dovolj velik finančni prispevek za financiranje primernega števila predlogov, izbranih z vsakim razpisom.

(19) Skupno izvajanje programa Eurostars-2 zahteva izvedbeno strukturo. Sodelujoče države so se dogovorile, da za izvedbeno strukturo programa Eurostars-2 imenujejo sekretariat Eureka. Sekretariat Eureka je mednarodno neprofitno združenje, ustanovljeno leta 1997 v skladu z belgijskim pravom, in je od leta 2008 odgovorno za izvajanje programa Eurostars. Vloga sekretariata Eureka presega izvajanje programa Eurostars, ker je hkrati sekretariat pobude Eureka z lastnim upravljanjem, povezanim z upravljanjem projektov Eureka zunaj programa Eurostars. Unija, ki jo zastopa Komisija, je ustanovni član pobude Eureka in polnopravni član združenja, ki je sekretariat Eureka.

(20) Da se dosežejo cilji programa Eurostars-2, bi moral biti sekretariat Eureka odgovoren za organizacijo razpisov za zbiranje predlogov, preverjanje meril za upravičenost, strokovno ocenjevanje, izbiro in spremljanje projektov ter dodeljevanje prispevka Unije. Oceno predlogov bi morali na centralni ravni izvajati neodvisni zunanji strokovnjaki, za katere je odgovoren sekretariat Eureka, na podlagi razpisov za zbiranje predlogov. Prednostni seznam projektov bi moral biti za sodelujoče države obvezen z vidika dodeljevanja financiranja iz finančnega prispevka Unije in prispevka sodelujočih držav.

(21) Na splošno bi moral program Eurostars-2 izkazati jasen napredek v smeri nadaljnjega poenotenja in časovnega usklajevanja nacionalnih programov na področju raziskav in inovacij kot resnični skupni program, ki vključuje okrepljeno znanstveno, upravno in finančno usklajevanje. Tesnejše znanstveno povezovanje bi bilo treba doseči s skupno opredelitvijo in izvajanjem dejavnosti ter bi moralo zagotoviti odličnost in visok učinek izbranih projektov. Povezovanje upravljanja bi moralo zagotoviti dodatno izboljšanje operativne odličnosti in odgovornosti programa. Tesnejše finančno povezovanje bi moralo temeljiti na ustreznem skupnem in letnem finančnem prispevku držav, ki sodelujejo v programu Eurostars-2, ter visoki stopnji nacionalne časovne usklajenosti. To bi bilo treba doseči s postopnim usklajevanjem nacionalnih pravil za financiranje.

(22) Finančni prispevek Unije bi bilo treba upravljati v skladu z načeli dobrega finančnega poslovodenja in pravili o posrednem upravljanju iz Uredbe (EU, Euratom) št. 966/2012 Evropskega parlamenta in Sveta (7), ter Delegirane uredbe Komisije (EU) št. 1268/2012 (8).

(23) Da se zaščitijo finančni interesi Unije, bi morala Komisija imeti pravico zmanjšati, začasno ustaviti ali ukiniti finančni prispevek Unije, če se program Eurostars-2 izvaja neustrezno, delno ali z zamudo ali če sodelujoče države ne prispevajo k financiranju programa Eurostars-2 oziroma prispevajo delno ali z zamudo. Te pravice bi bilo treba zagotoviti v sporazumu o prenosu pooblastil, ki se sklene med Unijo in sekretariatom Eureka.

(24) Sodelovanje v posrednih ukrepih, ki se financirajo s programom Eurostars-2, ureja Uredba (EU) št. 1290/2013 Evropskega parlamenta in Sveta (9). Vendar je treba zaradi specifičnih operativnih potreb programa Eurostars-2 zagotoviti odstopanja od navedene uredbe v skladu s členom 1(3) navedene uredbe.

(25) Da se olajša sodelovanje MSP, ki so bolj vajena nacionalnih poti in bi sicer izvajala raziskovalne dejavnosti le v okviru svojih nacionalnih meja, bi bilo treba finančni prispevek programa Eurostars-2 zagotavljati v skladu z znanimi pravili iz njihovih nacionalnih programov in ga izvajati na podlagi sporazuma o financiranju, ki ga neposredno upravljajo nacionalni organi, z združitvijo financiranja Unije z ustreznim nacionalnim financiranjem. Zato bi bilo treba zagotoviti odstopanje od členov 15(9), 18(1), 23(1) in 23(5) do (7) ter od členov 28 do 34 Uredbe (EU) št. 1290/2013.

(26) Razpisi za zbiranje predlogov v okviru programa Eurostars-2 bi morali biti prav tako objavljeni na enotnem portalu za udeležence, pa tudi z drugimi sredstvi elektronskega razširjanja, ki jih upravlja Komisija, iz okvirnega programa Obzorje 2020.

(27) Finančne interese Unije bi bilo treba zaščititi s sorazmernimi ukrepi v celotnem ciklu odhodkov, vključno s preprečevanjem, odkrivanjem in preiskovanjem nepravilnosti, izterjavo izgubljenih, neupravičeno izplačanih ali porabljenih finančnih sredstev ter po potrebi z upravnimi in denarnimi kaznimi v skladu z Uredbo (EU, Euratom) št. 966/2012.

(28) Komisija bi morala v sodelovanju s sodelujočimi državami opraviti vmesno oceno, predvsem z vidika kakovosti in učinkovitosti izvajanja programa Eurostars-2 ter napredka pri doseganju zastavljenih ciljev, in tudi končno oceno ter pripraviti poročilo o navedenih ocenah.

(29) Na zahtevo Komisije bi morali sekretariat Eureka in sodelujoče države predložiti vse podatke, ki jih Komisija potrebuje za vključitev v poročilo o oceni programa Eurostars-2.

(30) Ker ciljev tega sklepa, in sicer podpore nadnacionalnim raziskovalnim dejavnostim, ki jih izvajajo razvojno intenzivna MSP, ter prispevati k povezovanju, poenotenju in časovni uskladitvi nacionalnih programov financiranja raziskav, države članice ne morejo zadovoljivo doseči zaradi dejstva, da ne obstaja nadnacionalna razsežnost, niti komplementarnost ali interoperabilnost nacionalnih programov, temveč se zaradi obsega in učinka ukrepa ti cilji lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenih ciljev –

SPREJELA NASLEDNJI SKLEP:

Člen 1

Predmet urejanja

Ta sklep določa pravila za sodelovanje Unije v drugem programu za raziskave in razvoj, ki ga skupaj izvaja več držav članic ter je namenjen podpori malih in srednje velikih podjetij, ki se ukvarjajo z raziskavami in razvojem (v nadaljnjem besedilu: program Eurostars-2), ter pogoje za sodelovanje Unije.

Člen 2

Opredelitev pojmov

V tem sklepu se uporabljata naslednji opredelitvi pojmov:

1. „MSP“ pomeni mikro-, mala in srednje velika podjetja, kot so opredeljena v Priporočilu 2003/361/ES;

2. „MSP, ki se ukvarja z raziskavami in razvojem“, pomeni MSP, ki izpolnjuje vsaj enega od naslednjih pogojev: (a) vsaj 10 % svojega prihodka ponovno vlaga v raziskovalne in razvojne dejavnosti; (b) vsaj 10 % ekvivalenta polnega delovnega časa nameni raziskovalnim in razvojnim dejavnostim; (c) ima najmanj pet ekvivalentov polnega delovnega časa (za MSP z največ 100 ekvivalenti polnega delovnega časa) za raziskovalne in razvojne dejavnosti, ali (d) ima 10 ekvivalentov polnega delovnega časa (za MSP z več kot 100 ekvivalenti polnega delovnega časa) za raziskovalne in razvojne dejavnosti.

Člen 3

Cilji

Program Eurostars-2 si prizadeva doseči naslednje cilje:

1. spodbujati raziskovalne dejavnosti, ki izpolnjujejo naslednje pogoje: (a) dejavnosti se izvajajo z nadnacionalnim sodelovanjem med MSP, ki se ukvarjajo z raziskavami in razvojem, ali s sodelovanjem MSP z drugimi udeleženci v inovacijski verigi (npr. univerzami, raziskovalnimi organizacijami); (b) rezultati dejavnosti se predvidoma uvedejo na trg v dveh letih po zaključku dejavnosti;

2. povečati dostopnost, učinkovitost in uspešnost javnega financiranja za MSP v Evropi s poenotenjem, harmoniziranjem in časovnim ujemanjem nacionalnih mehanizmov financiranja sodelujočih držav;

3. spodbujati in povečevati sodelovanje MSP, ki še nimajo izkušenj z nadnacionalnimi raziskavami.

Člen 4

Sodelovanje in partnerstvo v programu Eurostars-2

1. Unija sodeluje v programu Eurostars-2, ki ga skupaj izvajajo Avstrija, Belgija, Bolgarija, Ciper, Češka, Danska, Estonija, Finska, Francija, Grčija, Hrvaška, Irska, Islandija, Italija, Izrael, Latvija, Litva, Luksemburg, Madžarska, Malta, Nemčija, Nizozemska, Norveška, Poljska, Portugalska, Romunija, Slovaška, Slovenija, Španija, Švedska, Švica, Turčija in Združeno kraljestvo (v nadaljnjem besedilu: sodelujoče države), v skladu s pogoji iz tega sklepa.

2. V programu Eurostars-2 lahko sodeluje vsaka država članica, ki ni navedena v odstavku 1, in vsaka druga država, ki se pridruži okvirnemu programu Obzorje 2020 (2014–2020), če izpolnjuje pogoj iz točke (c) člena 6(1) tega sklepa. Če izpolnjujejo pogoj iz točke (c) člena 6(1), se za namene tega sklepa obravnava kot sodelujoča država.

3. Partnerska država programa Eurostars-2 lahko postane vsaka članica ali pridružena država programa Eureka, ki kot država članica ali pridružena država ne sodeluje v okvirnem programu Obzorje 2020, če izpolnjuje pogoj iz točke (c) člena 6(1). Tiste članice ali pridružene države programa Eureka, ki izpolnjujejo pogoj iz točke (c) člena 6(1), se za namene tega sklepa obravnavajo kot partnerske države. Pravni subjekti iz teh partnerskih držav niso upravičeni do finančnega prispevka Unije v okviru programa Eurostars-2.

Člen 5

Finančni prispevek Unije

1. Finančni prispevek Unije, vključno s sredstvi odobritev Efte, programu Eurostars-2 znaša 287 000 000 EUR. Finančni prispevek Unije se izplača iz odobritev splošnega proračuna Unije, ki so namenjena za ustrezne dele posebnega programa za izvajanje okvirnega programa Obzorje 2020, vzpostavljenega s Sklepom 2013/743/EU v skladu s točko (c)(vi) člena 58(1) ter členoma 60 in 61 Uredbe (EU, Euratom) št. 966/2012, in zlasti iz odobritev iz naslova „Inovacije v MSP“ v okviru dela II.

2. Prispevek Unije ne presega zneska iz odstavka 1 in dosega vsaj eno tretjino prispevkov sodelujočih držav članic iz točke (a) člena 7(1). Krije operativne stroške, vključno s stroški za ocenjevanje predlogov, in upravne stroške. Kadar je v času trajanja programa Eurostars-2 treba prilagoditi raven prispevka Unije, bi se lahko prispevek Unije povečal največ do polovice prispevkov sodelujočih držav iz točke (a) člena 7(1).

3. Za prispevek k upravnim stroškom programa Eurostars-2 se lahko porabi znesek, ki ne presega 4 % finančnega prispevka Unije. Nacionalne upravne stroške, ki so potrebni za izvajanje programa Eurostars-2, krijejo sodelujoče države.

Člen 6

Pogoji za finančni prispevek Unije

1. Finančni prispevek Unije je pogojen z naslednjim:

(a) sodelujoče države morajo izkazati, da je program Eurostars-2 vzpostavljen v skladu s cilji iz člena 3;

(b) sodelujoče države ali organizacije, ki so jih sodelujoče države določile, morajo imenovati sekretariat Eureka kot strukturo, ki je odgovorna za izvajanje programa Eurostars-2 ter za prejemanje, dodeljevanje in spremljanje finančnega prispevka Unije;

(c) vsaka sodelujoča država se mora zavezati, da bo prispevala k financiranju programa Eurostars-2;

(d) sekretariat Eureka mora izkazati, da je zmožen izvajati program Eurostars-2, vključno s prejemanjem, dodeljevanjem in spremljanjem finančnega prispevka Unije, v okviru posrednega upravljanja proračuna Unije v skladu s členi 58, 60 in 61 Uredbe (EU, Euratom) št. 966/2012, ter

(e) vzpostaviti je treba model upravljanja programa Eurostars-2 v skladu s Prilogo II.

2. Med izvajanjem programa Eurostars-2 je finančni prispevek Unije pogojen tudi z/s:

(a) tem, ali sekretariat Eureka izvaja cilje programa Eurostars-2 iz člena 3 in dejavnosti iz Priloge I v skladu s pravili za sodelovanje in razširjanje iz člena 8;

(b) ohranjanjem ustreznega in učinkovitega modela upravljanja v skladu s Prilogo II;

(c) tem, ali sekretariat Eureka izpolnjuje zahteve v zvezi s poročanjem iz člena 60(5) Uredbe (EU, Euratom) št. 966/2012;

(d) dejanskim plačevanjem finančnih prispevkov sodelujočih držav vsem udeležencem projektov Eurostars-2, izbranih za financiranje na podlagi razpisov za zbiranje predlogov, objavljenih v okviru programa Eurostars-2, ki izpolnjujejo obveznosti iz točke (c) ostavka 1 tega člena;

(e) dodelitvami financiranja za projekte Eurostars-2 iz nacionalnih proračunov in finančnega prispevka Unije v skladu s prednostnim seznamom projektov;

(f) izkazi o jasnem napredku na področju znanstvenega, upravnega in finančnega sodelovanja z določitvijo minimalnih ciljev operativnega izvajanja in mejnikov za izvajanje programa Eurostars-2.

Člen 7

Prispevek sodelujočih držav

1. Prispevek sodelujočih držav sestavljajo naslednji finančni prispevki:

(a) sofinanciranje izbranih projektov Eurostars-2 iz ustreznih nacionalnih oblik financiranja, v glavnem z nepovratnimi sredstvi. Komisija lahko za vrednotenje prispevkov sodelujočih držav v oblikah, ki niso nepovratna sredstva, uporabi uveljavljena pravila za sredstva, ki so enakovredna nepovratnim sredstvom;

(b) finančni prispevki za upravne stroške programa Eurostars-2, ki niso pokriti s prispevkom Unije iz člena 5(3).

2. Vsaka sodelujoča država članica imenuje nacionalni organ za financiranje za zagotavljanje finančne podpore nacionalnim udeležencem v programu Eurostars-2 v skladu s členom 8.

Člen 8

Pravila o sodelovanju in razširjanju

1. Za namene Uredbe (EU) št. 1290/2013 se šteje, da je sekretariat Eureka organ za financiranje.

2. Z odstopanjem od člena 15(9) Uredbe (EU) št. 1290/2013 nacionalni organi za financiranje ob usklajevanju sekretariata Eureka preverjajo finančno sposobnost vseh udeležencev za financiranje v okviru programa Eurostars-2.

3. Z odstopanjem od člena 18(2) Uredbe (EU) št. 1290/2013 sporazume o donacijah z upravičenci posrednih ukrepov v okviru programa Eurostars-2 podpišejo zadevni nacionalni organi za financiranje.

4. Z odstopanjem od člena 23(1), (5), (6) in (7) ter od členov 28 do 34 Uredbe (EU) št. 1290/2013 se za nepovratna sredstva programa Eurostars-2, ki jih upravljajo nacionalni organi za financiranje, uporabljajo pravila za financiranje iz sodelujočih nacionalnih programov.

Člen 9

Izvajanje programa Eurostars-2

1. Program Eurostars-2 se izvaja na podlagi letnih načrtov dela.

2. Program Eurostars-2 zagotavlja finančno podporo udeležencem predvsem v obliki nepovratnih sredstev na podlagi razpisov za zbiranje predlogov.

Člen 10

Sporazumi med Unijo in sekretariatom Eureka

1. Na podlagi pozitivne vnaprejšnje ocene sekretariata Eureka v skladu s členom 61(1) Uredbe (EU, Euratom) št. 966/2012 Komisija v imenu Unije sklene s sekretariatom Eureka sporazum o prenosu pooblastil in sporazume o letnem prenosu finančnih sredstev.

2. Sporazum o prenosu pooblastil iz odstavka 1 se sklene v skladu s členom 58(3) ter členoma 60 in 61 Uredbe (EU, Euratom) št. 966/2012 in v skladu s členom 40 Delegirane uredbe (EU) št. 1268/2012. V sporazumu se določi naslednje:

(a) zahteve za sekretariat Eureka v zvezi s kazalniki uspešnosti iz Priloge II k Sklepu (EU) št. 2013/743/EU;

(b) zahteve za prispevek sekretariata Eureka k spremljanju iz Priloge III k Sklepu (EU) št. 2013/743/EU;

(c) posebni kazalniki uspešnosti, povezani z delovanjem sekretariata Eureka;

(d) zahteve za sekretariat Eureka v zvezi z zagotavljanjem podatkov o upravnih stroških in podrobnih številk o izvajanju programa Eurostars-2;

(e) ureditve za zagotavljanje podatkov, ki jih Komisija potrebuje, da bi lahko izpolnjevala svoje obveznosti v zvezi z razširjanjem in poročanjem;

(f) obveznost sekretariata Eureka v zvezi s podpisom dvostranskih sporazumov z nacionalnimi organi za financiranje pred izvedbo kakršnih koli prenosov finančnega prispevka Unije, v takih dvostranskih sporazumih se določijo minimalni cilji operativnega izvajanja in mejniki za izvajanje programa Eurostars-2;

(g) določbe o objavi razpisov za zbiranje predlogov v okviru programa Eurostars-2, zlasti na enotnem portalu za udeležence, pa tudi z drugimi sredstvi elektronskega razširjanja, ki jih upravlja Komisija, iz okvirnega programa Obzorje 2020.

Člen 11

Prekinitev, znižanje ali začasna ustavitev finančnega prispevka Unije

1. Če se program Eurostars-2 ne izvaja ali se izvaja neustrezno, delno ali z zamudo, lahko Komisija prekine, sorazmerno zmanjša ali začasno ustavi finančni prispevek Unije v skladu z dejanskim izvajanjem programa Eurostars-2.

2. Če sodelujoče države ne prispevajo k financiranju programa Eurostars-2 ali prispevajo delno ali z zamudo, lahko Komisija ukine, sorazmerno zmanjša ali začasno ustavi finančni prispevek Unije, ob upoštevanju zneska financiranja, ki so ga sodelujoče države namenile za izvajanje programa Eurostars-2.

Člen 12

Naknadne revizije

1. Sekretariat Eureka zagotovi, da zadevni nacionalni organi za financiranje opravljajo naknadne revizije odhodkov za posredne ukrepe v skladu s členom 29 Uredbe (EU) št. 1291/2013.

2. Komisija se lahko odloči, da revizije iz odstavka 1 opravi sama. V takih primerih to stori v skladu z veljavnimi pravili, zlasti določbami uredb (EU, Euratom) št. 966/2012, (EU) št. 1290/2013 in (EU) št. 1291/2013.

Člen 13

Zaščita finančnih interesov Unije

1. Komisija sprejme ustrezne ukrepe, s katerimi zagotovi, da so pri izvajanju ukrepov, ki se financirajo na podlagi tega sklepa, finančni interesi Evropske unije zaščiteni z izvajanjem preventivnih ukrepov proti goljufijam, korupciji in drugemu protipravnemu ravnanju ter z učinkovitim preverjanjem, ob odkritju nepravilnosti pa z izterjavo neupravičeno izplačanih zneskov ter po potrebi z učinkovitimi, sorazmernimi in odvračilnimi upravnimi in denarnimi kaznimi.

2. Sekretariat Eureka omogoči osebju Komisije in drugim osebam, ki jih je ta pooblastila, ter Računskemu sodišču dostop do svojih lokacij in prostorov ter do vseh podatkov, vključno s podatki v elektronski obliki, ki so potrebni za izvajanje njihovih revizij.

3. Evropski urad za boj proti goljufijam (OLAF) lahko na podlagi določb in postopkov iz Uredbe Sveta (Euratom, ES) št. 2185/96 (10) in Uredbe (EU, Euratom) št. 883/2013 Evropskega parlamenta in Sveta (11) opravi preiskave, vključno s pregledi in inšpekcijami na kraju samem, da bi v zvezi s sporazumom ali sklepom ali pogodbo, financirano v skladu s tem sklepom, ugotovil morebitne primere goljufije, korupcije ali drugih nezakonitih ravnanj, ki škodijo finančnim interesom Unije.

4. Pogodbe, sporazumi o nepovratnih sredstvih in sklepi o dodelitvi nepovratnih sredstev, ki izhajajo iz izvajanja tega sklepa, vsebujejo določbe, ki izrecno pooblaščajo Komisijo, Računsko sodišče, OLAF in sekretariat Eureka za izvajanje takšnih pregledov in preiskav v skladu z njihovimi pristojnostmi.

5. Pri izvajanju programa Eurostars-2 sodelujoče države sprejmejo zakonodajne, regulativne, upravne ali druge ukrepe za zaščito finančnih interesov Unije, zlasti za zagotovitev polnega vračila vseh zneskov, dolgovanih Uniji, v skladu z Uredbo (EU, Euratom) št. 966/2012 in Delegirano uredbo (EU) št. 1268/2012.

Člen 14

Sporočanje informacij

1. Na zahtevo Komisije sekretariat Eureka pošlje vse podatke, ki so potrebni za pripravo poročil iz člena 15.

2. Sodelujoče države prek sekretariata Eureka predložijo Komisiji vse podatke o finančnem upravljanju programa Eurostars-2, ki jih zahteva Evropski parlament, Svet ali Računsko sodišče.

3. Komisija vključi podatke iz odstavka 2 tega člena v poročila iz člena 15.

Člen 15

Ocenjevanje

1. Komisija do 30. junija 2017 v tesnem sodelovanju s sodelujočimi državami in ob pomoči neodvisnih strokovnjakov opravi vmesno oceno programa Eurostars-2. Komisija pripravi poročilo o tem ocenjevanju, ki vključuje zaključke ocenjevanja in ugotovitve Komisije. Navedeno poročilo do 31. decembra 2017 pošlje Evropskemu parlamentu in Svetu. Rezultat vmesne ocene programa Eurostars-2 se upošteva pri vmesni oceni okvirnega programa Obzorje 2020.

2. Ob koncu sodelovanja Unije v programu Eurostars-2, in sicer najpozneje do 31. decembra 2022, Komisija opravi končno oceno programa Eurostars-2. Komisija o tej oceni pripravi poročilo, ki vključuje rezultate te ocene. Komisija to poročilo pošlje Evropskemu parlamentu in Svetu.

Člen 16

Začetek veljavnosti

Ta sklep začne veljati dvajseti dan po objavi v Uradnem listu Evropske unije.

Člen 17

Naslovniki

Ta sklep je naslovljen na države članice.

V Bruslju, 15. maja 2014 Za Evropski parlament Predsednik M. SCHULZ Za Svet Predsednik D. KOURKOULAS

(1) Mnenje z dne 10. decembra 2013 (še ni objavljeno v Uradnem listu).

(2) Stališče Evropskega parlamenta z dne 15. aprila 2014 (še ni objavljeno v Uradnem listu) in odločitev Sveta z dne 6. maja 2014.

(3) Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) - Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104).

(4) Odločba št. 743/2008/ES Evropskega parlamenta in Sveta z dne 9. julija 2008 o sodelovanju Skupnosti v programu za raziskave in razvoj, ki ga je sprejelo več držav članic ter je namenjen podpiranju malih in srednje velikih podjetij, ki se ukvarjajo z raziskavami in razvojem (UL L 201, 30.7.2008, str. 58).

(5) UL L 124, 20.5.2003, str. 36.

(6) Sklep Sveta 2013/743/EU z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020 in razveljavitvi odločb 2006/971/ES, 2006/972/ES, 2006/973/ES, 2006/974/ES in 2006/975/ES (UL L 347, 20.12.2013, str. 965).

(7) Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(8) Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 (UL L 362, 31.12.2012, str. 1).

(9) Uredba (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014–2020) - Obzorje 2020 ter za razširjanje njegovih rezultatov in o razveljavitvi Uredbe (ES) št. 1906/2006 (UL L 347, 20.12.2013, str. 81).

(10) Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

(11) Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

PRILOGA I Izvajanje programa Eurostars-2 1. Sekretariat Eureka stalno organizira javne razpise za zbiranje predlogov z roki za dodelitev finančne podpore posrednim ukrepom. 2. Prijavitelji predložijo predloge projektov sekretariatu Eureka kot enotni vstopni točki. 3. Po zaprtju razpisa za zbiranje predlogov sekretariat Eureka opravi centralno preveritev upravičenosti na podlagi meril za upravičenost, določenih v letnem načrtu dela. Sodelujoče države ne smejo dodajati drugačnih ali dodatnih meril za upravičenost. 4. Nacionalni organi za financiranje v okviru usklajevanja sekretariata Eureka preverjajo finančno sposobnost udeležencev v skladu s skupnimi, jasnimi in preglednimi pravili. 5. Upravičene predloge na centralni ravni oceni in razvrsti skupina neodvisnih zunanjih strokovnjakov v skladu z merili iz člena 15(1) Uredbe (EU) št. 1290/2013 na podlagi preglednih postopkov. 6. Sekretariat Eureka zagotovi postopek za pregled ocenjevanja v skladu s členom 16 Uredbe (EU) št. 1290/2013. 7. Prednostni seznam projektov, ki ga kot celoto potrdi skupina na visoki ravni programa Eurostars-2 iz Priloge II, je zavezujoč za dodelitev finančnih sredstev iz nacionalnih proračunov za projekte iz programa Eurostars-2. 8. Ko je prednostni seznam potrjen, vsaka sodelujoča država financira svoje nacionalne udeležence v projektih, ki so bili izbrani za financiranje, prek svojega imenovanega nacionalnega organa za financiranje, pri čemer stori vse potrebno, da se zagotovi financiranje za 50 najvišje uvrščenih projektov in vsaj 50 % do 75 % projektov, ki so presegli mejno vrednost za financiranje. Finančni prispevek udeležencem se izračuna v skladu s pravili za financiranje iz nacionalnega programa zadevne države, ki sodeluje v programu Eurostars-2. Sekretariat Eureka prenese finančni prispevek Unije na nacionalne organe za financiranje, če so ti plačali svoje finančne prispevke projektom. 9. Financirajo se vsi upravičeni udeleženci v centralno izbranih projektih. Nacionalni organi za financiranje dodelijo finančno podporo udeležencem v centralno izbranih projektih, v skladu z načeli enakega obravnavanja, preglednosti in sofinanciranja. 10. Sekretariat Eureka je odgovoren za ocenjevanje predlogov, obveščanje nacionalnih organov za financiranje, usklajevanje postopka časovnega ujemanja, spremljanje projektov na podlagi poročanja o projektih in pregledov, ki jih opravijo nacionalni organi za financiranje, ter poročanje Komisiji, pri čemer zagotavlja kratek čas do dodelitve sredstev. Sprejme tudi ustrezne ukrepe za spodbujanje prepoznavnosti prispevka Unije programu Eurostars-2, in sicer tako samemu programu kot posameznim projektom. Spodbuja ustrezno vidnost prispevka Unije z uporabo logotipa okvirnega programa Obzorje 2020 v vseh objavljenih gradivih, vključno z natisnjenimi in elektronskimi publikacijami, povezanimi s programom Eurostars-2. 11. Sekretariat Eureka z nacionalnimi organi za financiranje sodelujočih držav sklene dvostranske sporazume Eurostars-2. Ti dvostranski sporazumi Eurostars-2 določajo obveznosti pogodbenih strank v skladu s pravili, cilji in načini izvajanja programa Eurostars-2. Dvostranski sporazumi Eurostars-2 vključujejo pravila, ki urejajo prenos prispevka Unije, ter minimalne operativne cilje in postopne nacionalne mejnike za nadaljnje povezovanje in časovno usklajevanje nacionalnih programov, vključno s skrajšanjem časa do dodelitve sredstev v skladu z Uredbo (EU, Euratom) št. 966/2012 in Uredbo (EU) št. 1290/2013. O teh ciljih in mejnikih se je treba dogovoriti s skupino na visoki ravni programa Eurostars-2 v posvetovanju s Komisijo. Podpis dvostranskega sporazuma Eurostars-2 ter skladnost z operativnimi cilji in mejniki sta predpogoja, da nacionalni organ za financiranje prejme prispevek Unije. 12. Sekretariat Eureka lahko z nacionalnimi organi za financiranje partnerskih držav sklene dvostranske sporazume Eurostars-2. Ti dvostranski sporazumi Eurostars-2 določajo obveznosti pogodbenih strank v skladu s pravili, cilji in načini izvajanja, pogoje, po katerih se izvede partnerstvo v programu Eurostars-2 ter vključujejo minimalne cilje izvajanja, vključno s kratkim časom za dodelitve. 13. Med sodelujočimi državami se organizira tudi mreženje in izmenjava najboljših praks, da se podpre tesnejše povezovanje na znanstveni, upravljavski in finančni ravni. 14. Druge dejavnosti vključujejo tudi posredovanje, spodbujanje programa in mreženje z drugimi deležniki (investitorji, izvajalci raziskav in inovacij, posredniki), predvsem zato, da se poveča udeležba upravičencev v vseh sodelujočih državah in se vključijo MSP, ki še nimajo izkušenj z nadnacionalnimi raziskovalnimi projekti.